Emmanuel Macron se implică din nou în "cazul Mbappe"! Președintele Franței, negocieri cu Real Madrid
Kylian Mbappe (25 de ani) a anunțat că nu își va prelungi contractul cu Paris Saint-Germain, iar următoarea destinație a francezului pare a fi Real Madrid.
Atacantul s-ar fi înțeles deja cu gruparea de pe Santiago Bernabeu, însă transferul la Real Madrid l-ar putea împiedica să ia parte la Jocurile Olimpice, unul dintre obiectivele fotbalistului din această vară.
Emmanuel Macron vrea să o convingă pe Real Madrid să îl lase pe Mbappe la Jocurile Olimpice
Jocurile Olimpice nu fac parte din calendarul FIFA, astfel că echipele nu sunt obligate să își lase jucătorii la echipele naționale pentru acest eveniment. Real Madrid a informat deja Federația Franceză de Fotbal că nu le va permite lui Aurelien Tchouameni, Eduardo Camavinga și lui Ferland Mendy să ia parte la competiția care va avea loc la Paris între 26 iulie și 11 august.
Mbappe și-a manifestat deja dorința de a lua parte la Jocurile Olimpice, mai ales că s-a vehiculat că fotbalistul va fi portdrapelul țării sale, dar decizia îi va aparține noii sale echipe. Francezii sunt dispuși să facă orice pentru a-l avea pe Kylian Mbappe la evenimentul din această vară, iar, conform sport.es, Emmanuel Macron, președintele Franței vrea să se implice personal în această problemă.
Președintele din "Hexagon" a fost cel care l-a convins pe Mbappe să semneze prelungirea cu Paris Saint Germain în urmă cu doi ani, când fotbalistul "a trădat-o" pe Real Madrid pe ultima sută de metri. Rămâne de văzut cum va acționa de această dată Macron, dar misiunea sa pare a fi destul de complicată având în vedere că va trebui să "negocieze" direct cu echipa de pe Santiago Bernabeu.
Thierry Henry, selecționerul Franței U21, care va merge alături de reprezentativa țării sale și la Jocurile Olimpice va anunța lotul în luna mai. Doar trei jucători trecuți de 23 de ani au dreptul de a participa la Jocurile Olimpice.
Ce salariu va încasa Kylian Mbappe la Real Madrid
Publicația L'Equipe a dezvăluit că liderul din La Liga este dispusă să-i ofere între 2,5 și 3 milioane de euro pe lună, ceea ce înseamnă o remunerație anuală între 30 și 36 milioane de euro.
În aceste condiții, Kylian Mbappe ar deveni cel mai bine plătit jucător de la Real Madrid, în condițiile în care Vinicius Jr. și Jude Bellingham primesc în jur de 20 de milioane anual.
Urmăriți SPORT.RO și pe Google News